b'\n_START_ARTICLE_\nKattas Figurteater Ensemble\n_START_PARAGRAPH_\nKattas Figurteater Ensemble er et norsk figurteaterkompani som ble etablert i 2000 av Anne Helgesen._NEWLINE_Kompaniet har base i T\xc3\xb8nsberg.\n_START_SECTION_\nGr\xc3\xa5 gubber\n_START_PARAGRAPH_\nJon Mihle har laget dukker for Kattas Figurteater Ensemble i flere \xc3\xa5r, og kompaniet anser ham per 2017 som sin fremste dukkemaker. Med utgangspunkt i noen sm\xc3\xa5, gr\xc3\xa5 figurer fremstilt av Mihle utviklet Kattas Figurteater Ensemble videoproduksjonen Gr\xc3\xa5 gubber (2008). Deretter improviserte Kattas frem forestillingen Gr\xc3\xa5 gubber spiller Hamlet for scenen, med premiere i 2009.  Denne forestillingen ble spilt med stor suksess i \xc3\xa5rene fremover. Da Mihle senere ogs\xc3\xa5 laget noen kvinnelige figurer av samme type, lanserte Kattas Figurteater Ensemble stykket Gr\xc3\xa5 gubber leker med fyrstikker, som tok utgangspunkt i H.C. Andersens ber\xc3\xb8mte eventyr Piken med svovelstikkene og hadde premiere i 2015. Kattas Figurteater Ensemble beskriver de gr\xc3\xa5 gubbene slik:_NEWLINE_\xc2\xabGr\xc3\xa5 Gubber, er en hel kolleksjon av sm\xc3\xa5, gr\xc3\xa5 mannslinger og n\xc3\xa5 ogs\xc3\xa5 en del kvinnslinger skapt av Jon Mihle. Disse sm\xc3\xa5 gr\xc3\xa5 underlige skapningene har blitt brukt i sm\xc3\xa5 episodiske videoer, til l\xc3\xa6ring og til ulike improvisasjoner. I 2009 fikk de sin helt egen forestilling og siden den gang er familien vokst etter hvert som vi har \xc3\xb8nsket oss nye gr\xc3\xa5 gubber og kvinner. Gr\xc3\xa5 Gubber har sin egen nettside: www.gr\xc3\xa5gubber.no\xc2\xbb_NEWLINE_Anmelder Fredrik R\xc3\xbctter i T\xc3\xb8nsberg Blad var begeistret og skrev: \xc2\xabDet er utrolig hvor mye liv og uttrykk de sm\xc3\xa5 gubbene til John Mihle har.\xc2\xbb\n_START_SECTION_\nChat Noirs skygger\n_START_PARAGRAPH_\nTeaterets kunstneriske leder Anne Helgesen har forsket p\xc3\xa5 teaterhistorie, og blant annet skrevet bok om Bokken Lasson. I 2016 realiserte Helgesen dr\xc3\xb8mmen om \xc3\xa5 gjenfortelle historien om Bokken Lasson p\xc3\xa5 scenen. Med sangeren Hilde Louise Asbj\xc3\xb8rnsen som frontfigur foran en skjerm der historien ble illustrert ved hjelp av skyggespill, og til akkompagnement av Kongelige Norske Marines Musikkorps (Marinemusikken i Horten), hadde forestillingen urpremiere i oktober 2016.\n_START_SECTION_\nKatharinas Stemmer\n_START_PARAGRAPH_\nI 2017 satte Kattas Figurteater Ensemble opp forestillingen Katharinas Stemmer, som hadde urpremiere i Sem kirke 2. mars 2017, under T\xc3\xb8nsberg Middelalderfestival. Dukkene var laget av Jon Mihle. Stykket handler om Katharina von Bora, og var en produksjon i anledning 500 \xc3\xa5rsjubileet for Martin Luthers oppspikring av sine teser p\xc3\xa5 kirked\xc3\xb8ren i Wittenberg, som regnes som starten p\xc3\xa5 reformasjonen.'